**O B R A Z L O Ž E NJ E**

**Prijedloga Akcijskog plana za unapređenje sustava potpore inkluzivnom obrazovanju djece s posebnim odgojno-obrazovnim potrebama u Gradu Zagrebu**

**2023.-2025.**

1. **UVOD / PRAVNI TEMELJ**

Na prijedlog gradonačelnika Grada Zagreba u siječnju 2023. Gradska skupština Grada Zagreba usvojila je Izvješće o planu mjera za unapređenje sustava potpore inkluzivnom obrazovanju djece s posebnim odgojno-obrazovnim potrebama u Gradu. Izvješće sadržava popis i obrazloženje mjera koje Grad Zagreb namjerava uvesti ili nastaviti provoditi u pojačanom opsegu u cilju unapređenja sustava potpore inkluzivnom obrazovanju djece s posebnim odgojno-obrazovnim potrebama u Gradu Zagrebu. Izvješće također najavljuje izradu Akcijskog plana kojim će se definirati aktivnosti, rokovi i nositelji/suradnici na provedbi istih. Prijedlog Akcijskog plana za provedbu mjera za unapređenje sustava potpore inkluzivnom obrazovanju djece s posebnim odgojno-obrazovnim potrebama u Gradu Zagrebu pripremili su članovi Radne skupine koje je imenovao gradonačelnik Grada Zagreba.

Člankom 41. točka 33. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) propisano je da Gradska skupština Grada Zagreba donosi pojedinačne i druge akte iz samoupravnog djelokruga u skladu sa zakonom i Statutom Grada Zagreba.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

U predškolskim, osnovnoškolskim i srednjoškolskim ustanovama u Gradu Zagrebu u kontinuitetu se osigurava podrška inkluzivnom odgoju i obrazovanju djece i učenika s teškoćama u razvoju sukladno Izmjenama i dopunama zakona o predškolskom odgoju i obrazovanju (Narodne novine 10/97, 107/07, 94/13 98/19, 57/22 i 101/23), Zakonu o odgoju i obrazovanju u osnovnoj i srednjoj školi (Narodne novine 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19 i 64/20), Pravilniku o osnovnoškolskom i srednjoškolskom odgoju i obrazovanju učenika s teškoćama u razvoju (Narodne novine 24/15), Pravilniku o postupku utvrđivanja psihofizičkog stanja djeteta, učenika te sastavu stručnih povjerenstava (Narodne novine 67/14 i 63/20), Smjernicama za rad s učenicima s teškoćama MZO-a (2021) te dokumentima državnog pedagoškog standarda za sve tri razine obrazovanja.

Uz sve zakonskim i podzakonskim aktima propisane vrste programske podrške, Grad Zagreb kao osnivač dječjih vrtića te osnovnih i srednjih škola želi razviti dodatne mjere i aktivnosti kako bi se djeci i učenicima s teškoćama u razvoju osigurali kvalitetniji uvjeti za uključivanje u odgojno-obrazovni sustav sukladno njihovim razvojnim profilima. Aktivnosti koje su sadržane u Akcijskom planu usmjerene su na unapređenje stručne podrške stručnim suradnicima, odgojiteljima, učiteljima i nastavnicima tijekom uključivanja djeteta s teškoćama u razvoju u redovite odgojno-obrazovne ustanove, na unapređenje stručne podrške djeci s teškoćama u razvoju koja će omogućiti daljnju individualizaciju pristupa i ujednačavanje prakse, na unapređenje tranzicijske podrške pri prijelazu djece s teškoćama iz dječjeg vrtića u osnovnu i iz osnovne u srednju školu, kao i iz redovitog u posebni odgojno-obrazovni program i obrnuto, na povećanje broja odgojno - obrazovnih skupina s verificiranim posebnim programom, kao i na povećanje broja posebnih razrednih odjela u osnovnim školama za potrebe školovanja učenika s teškoćama u razvoju. Akcijski plan predlaže i pokretanje inicijative osnivanja mobilnih stručnih timova kao posebnog oblika podrške školskim ustanovama pri uključivanju djece s teškoćama u razvoju kao sastavni dio preventivnih strategija za kvalitetnu inkluziju učenika s teškoćama. Posebna pažnja posvećena je unapređenju intersektorske suradnje odgojno-obrazovnog sustava s ustanovama koje pripadaju zdravstvenom sustavu i sustavu socijalne skrbi.

Temeljem Zakona o pravu na pristup informacijama (Narodne novine 25/13, 85/15 i 69/22) o Prijedlogu Akcijskog plana za unapređenje sustava potpore inkluzivnom obrazovanju djece s posebnim odgojno-obrazovnim potrebama u Gradu Zagrebu 2023.-2025. provodi se internetsko savjetovanje u trajanju od 19­­­­­­­­­­­. listopada do 18. studenog 2023.

1. **SREDSTVA ZA PROVOĐENJE** **AKCIJSKOG PLANA**

Za provođenje ove odluke osigurana su sredstva u Proračunu Grada Zagreba za 2024. i projekcijama za 2025. i 2026.

1. **OBRAZLOŽENJE PRIJEDLOGA AKCIJSKOG PLANA**

**Mjera 1.** popisuje idefinira provedbene aktivnosti za unapređenje podrške ravnateljima, stručnim suradnicima, odgojiteljima i roditeljima/skrbnicima u sustavu predškolskog odgoja i obrazovanje, navodi rokove provedbe te definira nositelje mjere i suradnike u provedbi aktivnosti.

**Mjera 2.** popisuje i definira provedbene aktivnosti za unapređenje podrške ravnateljima, stručnim suradnicima, učiteljima, nastavnicima i roditeljima/skrbnicima u sustavu osnovnoškolskog i srednjoškolskog odgoja i obrazovanja, navodi rokove provedbe te definira nositelje mjere i suradnike u provedbi aktivnosti.

**Mjera 3.** popisuje i definira provedbene aktivnosti za osnivanje dodatnih mobilnih stručnih timova za osnovne i srednje škole Grada Zagreba s ciljem što kvalitetnije provedbe inkluzivnog odgoja i obrazovanja učenika s teškoćama, navodi rokove provedbe te definira nositelje mjere i suradnike u provedbi aktivnosti.

**Mjera 4.** popisuje i definira provedbene aktivnosti tranzicijske podrške za prijelaz djece s teškoćama u razvoju iz vrtića u osnovnu i iz osnovne u srednju školu, navodi rokove provedbe te definira nositelje mjere i suradnike u provedbi aktivnosti.

**Mjera 5.** popisuje i definira provedbene aktivnosti za osiguravanje podrške djeci s teškoćama u razvoju i učenicima s teškoćama uključivanjem dodatnih odgojitelja, stručnih komunikacijskih posrednika i pomoćnih radnika za njegu, skrb i pratnju u dječjim vrtićima te pomoćnika u nastavi / stručnih komunikacijskih posrednika u osnovnim i srednjim školama**,** navodi rokove provedbe te definira nositelje mjere i suradnike u provedbi aktivnosti.

**Mjera 6.** popisuje i definira provedbene aktivnosti za osiguravanje načela univerzalnog dizajna za djecu s teškoćama u razvoju u dječjim vrtićima i učenike s teškoćama u osnovnim i srednjim školama, navodi rokove provedbe te definira nositelje mjere i suradnike u provedbi aktivnosti.

**Mjera 7.** popisuje i definira provedbene aktivnosti za povećanje broja odgojno - obrazovnih skupina s verificiranim posebnim programom kao podrške uključivanju djece s teškoćama u razvoju u sustav predškolskog odgoja i obrazovanja, navodi rokove provedbe te definira nositelje mjere i suradnike u provedbi aktivnosti.

**Mjera 8.** popisuje i definira provedbene aktivnosti za povećanje broja posebnih razrednih odjela/ odgojno-obrazovnih skupina te produženog stručnog postupka u osnovnim školama za potrebe školovanja učenika s teškoćama u razvoju sukladno odredbama Pravilnika o osnovnoškolskom i srednjoškolskom odgoju i obrazovanju učenika s teškoćama u razvoju, navodi rokove provedbe te definira nositelje mjere i suradnike u provedbi aktivnosti.

**Mjera 9.** popisuje i definira provedbene aktivnosti za intersektorsko povezivanje s pružateljima usluga izvan sustava ranog predškolskog odgoja i obrazovanja, navodi rokove provedbe te definira nositelje mjere i suradnike u provedbi aktivnosti.